***Θουκυδίδου Ιστορίαι***

**Βιβλίο 3. Κεφάλαιο 76-77**

**Μετάφραση**

Κι ενώ η αναταραχή βρισκόταν σ’ αυτό το σημείο, την τέταρτη ή πέμπτη ημέρα μετά την μεταφορά των ολιγαρχικών στο νησί, φθάνουν από την Κυλλήνη, όπου ήταν αγκυροβολημένα μετά από το θαλάσσιο ταξίδι τους από την Ιωνία, πενήντα τρία πλοία των Πελοποννησίων· αρχηγός τους ήταν ο Αλκίδας και ταξίδευε στο πλοίο ως σύμβουλός του ο Βρασίδας. Αφού αγκυροβόλησαν στα Σύβοτα, που ήταν λιμάνι στην απέναντι στεριά, μόλις ξημέρωσε έπλευσαν εναντίον της Κέρκυρας.

Οι δημοκρατικοί της Κέρκυρας από τη μεγάλη τους ταραχή και επειδή φοβούνταν και όσα συνέβαιναν στην πόλη και την ναυτική επίθεση, προετοίμαζαν εξήντα πλοία και συγχρόνως έστελναν όσα πλοία επανδρώνονταν κάθε φορά κατά των εχθρών, παρόλο που οι Αθηναίοι τους συμβούλευαν ν’ αφήσουν αυτούς να πλεύσουν πρώτα και ύστερα ν’ ακολουθήσουν εκείνοι με όλο τους το στόλο. Κι όταν τα πλοία τους βρέθηκαν διασκορπισμένα κοντά στους εχθρούς, δύο λιποτάκτησαν αμέσως ενώ στα άλλα τα πληρώματα συγκρούονταν μεταξύ τους και καμία τάξη δεν υπήρχε σ’ αυτά που γίνονταν. Όταν διαπίστωσαν οι Πελοποννήσιοι την σύγχυση, παρατάχθηκαν με είκοσι πλοία απέναντι στους Κερκυραίους και με τα υπόλοιπα απέναντι στα δώδεκα πλοία των Αθηναίων, εκ των οποίων τα δύο ήταν η Σαλαμινία και η Πάραλος.

**Ασκήσεις**

**1.**Ποια είναι η πορεία που ακολούθησε ο πελοποννησιακός στόλος και για ποιο λόγο έπλευσε εναντίον της Κέρκυρας;

**2.**Σε ποιους λόγους αποδίδεται η σύγχυση και οι λάθος χειρισμοί των Κερκυραίων;

**3.**Να εντοπίσετε τα ουσιαστικά γ΄ κλίσης και να γράψετε τις πλάγιες πτώσεις τους και στους δύο αριθμούς.

**4.***ἐξέπεμπον*, *ἐπιγενέσθαι*, *ἐτάξαντο*: να κάνετε χρονική αντικατάσταση.